লিফলেট বিতরণকালে সিলেট বিএনপির সাধারণ সম্পাদক ও যুবদল সভাপতি গ্রেপ্তার
সিলেট মহানগর বিএনপির সাধারণ সম্পাদক এমদাদ হোসেন চৌধুরী ও জেলা যুবদল সভাপতি মুমিনুল ইসলাম মুমিনকে গ্রেপ্তার করেছে পুলিশ।
ডামি নির্বাচন বন্ধ ও অসহযোগ আন্দোলনের সমর্থনে আজ শনিবার বিকেলে সিলেট নগরীর বন্দরবাজার এলাকায় লিফলেট বিতরণকালে তাদেরকে গ্রেপ্তার করা হয়।
সিলেট মেট্রোপলিটন পুলিশের অতিরিক্ত উপ-কমিশনার (গণমাধ্যম) মোহাম্মদ সাইফুল ইসলাম বিষয়টি দ্য ডেইলি স্টারকে নিশ্চিত করে জানান, তাদের বিরুদ্ধে আগের মামলা ছিল।
সিলেট জেলা বিএনপি সভাপতি আব্দুল কাইয়ুম চৌধুরী ডেইলি স্টারকে বলেন, 'ডামি নির্বাসন বন্ধ ও অসহযোগ আন্দোলনের সমর্থনে বিএনপি চেয়ারপারসনের উপদেষ্টা খন্দকার আব্দুল মুক্তাদিরের উপস্থিতিতে আমরা লাল দিঘীরপাড় ও বন্দরবাজার এলাকায় লিফলেট বিতরণ করছিলাম। এ সময় সাদা পোশাকের পুলিশ আমাদের ওপর অতর্কিতে হামলা চালায়।'
তিনি বলেন, 'ঘটনাস্থল থেকে মহানগর বিএনপির সাধারণ সম্পাদক ও জেলা যুবদলের সভাপতিকে গ্রেপ্তার করে পুলিশ। এভাবে একটি শান্তিপূর্ণ রাজনৈতিক প্রচারাভিযানে পুলিশের হামলা ও গ্রেপ্তারের তীব্র নিন্দা জানাচ্ছি।'

সিলেট মহানগর বিএনপির সাধারণ সম্পাদক এমদাদ হোসেন চৌধুরী ও জেলা যুবদল সভাপতি মুমিনুল ইসলাম মুমিনকে গ্রেপ্তার করেছে পুলিশ।